ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ/ಕೇರೋ
ಕೇರೋ

ಅಮೆರಿಕ ಸಂಯುಕ್ತಸಂಸ್ಥಾನದ ಇಲಿನಾಯ್ ರಾಜ್ಯದ ಅತ್ಯಂತ ದಕ್ಷಿಣದಲ್ಲಿರುವ ನಗರ, ಒಹಾಯೊ ಮತ್ತು ಮಿಸಿಸಿಪಿ ನದಿಗಳ ಸಂಗಮದ ಬಳಿ ಇದೆ. ಅಲೆಕ್ಸಾಂಡರ್ ಕೌಂಟಿಯ ಮುಖ್ಯ ಪಟ್ಟಣ. ಜನಸಂಖ್ಯೆ 9,348(1960). ಇತಿಹಾಸ ಪೂರ್ವದಲ್ಲಿ ಕೊಲ್ಲಿಯೊಂದನ್ನು ಸೇರುತ್ತಿದ್ದ ಒಹಾಯೊ ನದಿಯಿಂದ ನಿರ್ಮಿತವಾದ ತಗ್ಗಾದ ಮುಖಜಭೂಮಿಯ ಮೇಲೆ ಈ ನಗರ ನಿರ್ಮಿತವಾಗಿದೆ. ಈ ನಗರದ ನಿವೇಶನ ಈಜಿಪ್ಟಿನ ಕೈರೋ ನಗರದ ನಿವೇಶನವನ್ನೇ ಹೋಲುತ್ತಿದ್ದುದರಿಂದ ಇದಕ್ಕೆ ಅದೇ ಹೆಸರನ್ನಿಡಲಾಯಿತು. (ರೂಢಿಯಲ್ಲಿ ಇದರ ಉಚ್ಚಾರಣೆ ಕೇರೋ ಎಂದಾಗಿದೆ). ದಕ್ಷಿಣ ಇಲಿನಾಯ್ ಚಿಕ್ಕ ಈಜಿಪ್ಟ್ ಎಂದು ಪ್ರಸಿದ್ಧವಾಗಿದೆ. ಕೇರೋ ನಗರವನ್ನೂ ಕೇರೋ ಬ್ಯಾಂಕನ್ನೂ 1818ರಲ್ಲಿ ಶಾಸಿಸಲಾಯಿತು. ಆಗ ಆ ಸ್ಥಳದಲ್ಲಿ ವಸತಿ ಇರಲಿಲ್ಲ. ಬ್ಯಾಂಕಿಗೆ ಠೇವಣಿದಾರರೂ ಇರಲಿಲ್ಲ. ಅಲ್ಲಿ ನಗರ ಸ್ಥಾಪಿಸಲು ಮತ್ತೆ 1836-37ರಲ್ಲಿ ಕೇರೋ ನಗರ ಮತ್ತು ಕಾಲುವೆ ಕಂಪನಿಯಿಂದ ನಡೆದ ಪ್ರಯತ್ನ ಸಫಲವಾಯಿತು. ಆ ಕಂಪನಿಯ ಸಾಲದ ಬಾಂಡುಗಳನ್ನು ಇಂಗ್ಲೆಂಡಿನಲ್ಲಿ ಮಾರಾಟಕ್ಕೆ ನೀಡಲಾಗಿತ್ತು. ಆದರೆ 1840ರಲ್ಲಿ ಆ ಕಂಪನಿ ಕುಸಿಯಿತು. 1846ರಲ್ಲಿ ಪೂರ್ವಪ್ರದೇಶದ ಕೆಲವು ಬಂಡವಾಳಗಾರರ ಕಂಪನಿಯೊಂದು 10,000 ಎಕರೆಗಳನ್ನು ಕೊಂಡಿತು. ಆ ಕಂಪನಿಯವರಲ್ಲಿ ಒಬ್ಬ ವಿನಾ ಬೇರೆ ಯಾರೂ ಅಲ್ಲಿ ನೆಲಸಲಿಲ್ಲ. ಆದರೂ ಆ ನಗರವನ್ನು ಅಭಿವೃದ್ಧಿಪಡಿಸಲು ಅವರಿಗೆ ಆಸಕ್ತಿಯಿತ್ತು. ಇಲಿನಾಯ್ ಕೇಂದ್ರೀಯ ರೇಲ್ ರೋಡ್ ಕಂಪನಿಯೊಂದಿಗೆ ಅವರು ಸಂಬಂಧ ಬೆಳೆಸಿಕೊಂಡು ಅದನ್ನು ಭಾವೀ ರೈಲುದಾರಿಯ ಅಂತಿಮದಾಣವಾಗಿ ಮಾಡಬೇಕೆಂದು ಪ್ರಯತ್ನಿಸಿದರು. 1855ರ ವರೆಗೂ ಅಲ್ಲಿ ನಗರಾಡಳಿತ ವ್ಯವಸ್ಥೆ ಏರ್ಪಟ್ಟಿರಲಿಲ್ಲ. ಅಮೆರಿಕನ್ ಅಂತರ್ಯುದ್ಧದ ಕಾಲದಲ್ಲಿ ಅದು ಒಂದು ಸೇನಾಕೇಂದ್ರವಾಗಿತ್ತು. ಈಗ ದಕ್ಷಿಣ ಇಲಿನಾಯ್ ಮತ್ತು ಒಹಾಯೊ ಮಿಸಿಸಿಪಿ ನದಿಗಳ ಇಡೀ ಕಣಿವೆಯ ಪ್ರದೇಶಕ್ಕೆ ಇದು ಒಂದು ಮುಖ್ಯ ಹಡಗು ಸಾರಿಗೆ ಕೇಂದ್ರ. ಚೌಬೀನೆ ಮರಗೆಲಸ, ಹತ್ತಿಬೀಜದ ತಯಾರಿಕೆ ಮತ್ತು ಸೊಯೂ ಬೀನ್ ಉತ್ಪನ್ನದ ತಯಾರಿಕೆ-ಇವು ಇಲ್ಲಿಯ ಕೈಗಾರಿಕೆಗಳು. ನಗರವನ್ನು ಪ್ರವಾಹದ ಅಪಾಯದಿಂದ ರಕ್ಷಿಸಲು ಇದರ ಬಳಿ ಅಡ್ಡಗಟ್ಟೆಗಳನ್ನು ಕಟ್ಟಲಾಗಿದೆ. 1937ರಲ್ಲಿ ಒಹಾಯೊ ನದಿಯ ನೀರಿನ ಮಟ್ಟ 59.6'ಗೆ ಏರಿದಾಗ ಆ ನದೀಕಣಿವೆಯಲ್ಲಿ ಪ್ರವಾಹಪೀಡಿತವಾಗದಿದ್ದ ನಗರ ಇದೊಂದೇ.       

 (ಬಿ.ಎಸ್.ಎಚ್.)

ಮೈಸೂರು ವಿಶ್ವವಿದ್ಯಾನಿಲಯ ವಿಶ್ವಕೋಶ